壽太師益公  其一
作者：洪适
朝代：宋

paragraphs: 四海十年無武功，邊人歲下還耕農。
向來紛紜戰爭地，方今不見旌旗紅。
東窮滄溟西盡蜀，道路行歌鎮相續。
奇祥異瑞□莫論，但道年豐萬家足。
固知至治天相之，朝廷清明本無爲。
問誰始終主張是，一德享天維太師。
太師勳業青冥上，丹青已揭蓬山象。
大鴻力牧空耳聞，未似身逢真聖相。
九重日侍慈祥宮，雞鳴問寢聲融融。
人間快樂直餘事，都在指揮談笑中。
太師少保各開府，玉带金魚行按武。
同時兩相父子間，此事古今誰得數。
今年臘尾春全回，江梅正爲生朝開。
化工暗與人意合，更送雪花浮玉杯。
內中數出黄封酒，紫衣飛鞚無停手。
跪奉傳觴再拜頻，天子勸公千萬壽。
賤生魯鈍何足程，六年眼繫文昌星。
冷官無路報恩地，孤負翹林畫姓名。
惡詩寄將千里遠，引領南州望英衮。
青芝赤箭儻可庸，此身許人良未晚。